Vrou sterf toe boom op gebou valFoto: ER24 Volgens Werner Vermaak, woordvoerder van ER24, is paramedici omstreeks 16:00 na die toneel ontbied waar ŉ groot boom op ŉ opslaangebou geval het. “Drie mense is buite die gebou gevind. Hulle het krap- en kneusplekke opgedoen. Hulle het aangedui dat hulle binne die gebou was toe die boom daarop geval het.” Die beseerdes is op die toneel behandel voor hulle na die Mediclinic Highveld in Secunda geneem is vir verdere mediese sorg. “’n Vrou, vermoedelik in haar vroeë 30’s, is binne die gebou gevind. Sy het noodlottige beserings opgedoen en is op die toneel dood verklaar.” Die boom is glo tydens ŉ storm in die gebied ontwortel. Die polisie ondersoek die voorval.